‘DCC’ย้ำหุ้นปันผล กำไรเท่าไรแจกหมด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ไดนาสตี้ เซรามิค ลั่นขนกำไรจ่ายปันผลเต็มที่ 100% เป้ารายได้โต 10% อัตรากำไรขั้นต้นทรงตัว 5 ปียอดขายแตะหมื่นล้านบาท
นายมารุต แสงศาสตรา ผู้อำนวยการฝ่ายสารสนเทศและนักลงทุนสัมพันธ์ บริษัท ไดนาสตี้ เซรามิค (DCC) นำเสนอข้อมูลต่อนักลงทุนว่า บริษัทมีนโยบายจ่ายเงินปันผลทั้ง 100% จากกำไรสุทธิปี 2554 เท่ากับปี 2553
ที่ผ่านมา DCC ถือเป็นหุ้นปันผลและแจกเงินปันผลทุกไตรมาส 
ทั้งนี้ ปีนี้มีการตั้งเป้าหมายรายได้เติบโต 10% จากปี 2553 ที่มีรายได้ 6,532 ล้านบาท อัตรากำไรขั้นต้น 44% ทรงตัวจากปีก่อนแม้ว่าราคาน้ำมันดีเซลปัจจุบันลิตรละ 29.99 บาท สูงกว่าปีก่อนที่ลิตรละ 28.50 บาท แต่บริษัทมีการวางแผนด้านการขนส่งผลิตภัณฑ์ให้รถใช้น้ำมันได้ในราคาถูกที่สุด และวัตถุดิบที่ใช้ผลิตกระเบื้องเป็นก๊าซธรรมชาติที่รัฐบาลไม่เคยสนับสนุนและบริษัทจ่ายเต็มราคาอยู่แล้ว เมื่อแอลพีจีขึ้นราคาจึงไม่ส่งผลให้ต้นทุนบริษัทขึ้นตาม
นายมารุต กล่าวว่า ปัจจุบันบริษัทมีกำลังการผลิตกระเบื้อง 58 ล้านตารางเมตรต่อปี และคาดว่าจะเพิ่มเป็น 61 ล้านตารางเมตรต่อปี ในเดือน ก.ค. นอกจากนั้นยังปรับประเภทของดินที่ใช้ในการผลิตกระเบื้องเพื่อทำให้ใช้ก๊าซน้อยลงซึ่งจะทำให้ต้นทุนลดลง 6%
สำหรับปี 2554 บริษัทมีงบลงทุน 420 ล้านบาท โดยใช้เงินทุนหมุนเวียนของบริษัทเพื่อขยายสาขา 1015 แห่ง และมีแผนขยายงานเพื่อให้ยอดขายแตะ 1 หมื่นล้านบาทต่อปี ใน 5 ปีนี้